[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 5.5.2009

KOM(2009) 216 endelig

Forslag til

RÅDETS AFGØRELSE

om fastlæggelse af Fællesskabets holdning i Organisationen til Bevarelse af Laksebestanden i Nordatlanten

BEGRUNDELSE

Ifølge artikel 300, stk. 2, andet afsnit, i EF-traktaten fastlægger Rådet med kvalificeret flertal på forslag af Kommissionen, hvilke holdninger Fællesskabet skal indtage i regionale fiskeriforvaltningsorganisationer, når disse skal vedtage beslutninger, der har retsvirkninger, bortset fra beslutninger, der supplerer eller ændrer deres institutionelle ramme.

I lyset af ovennævnte forpligtelse og i tråd med lignende rådsafgørelser om Den Internationale Kommission for Bevarelse af Tunfiskebestanden i Atlanterhavet, Den Almindelige Kommission for Fiskeri i Middelhavet og Kommissionen for Tunfisk i Det Indiske Ocean og lignende forslag fra Europa-Kommissionen om andre regionale fiskeriforvaltningsorganisationer forelægger Europa-Kommissionen dette forslag til afgørelse om fastlæggelse af Fællesskabets holdning i Organisationen til Bevarelse af Laksebestanden i Nordatlanten. I dette forslag anvendes samme tilgang som for andre regionale fiskeriforvaltningsorganisationer for at sikre den fornødne konsekvens.

Forslag til

RÅDETS AFGØRELSE

om fastlæggelse af Fællesskabets holdning i Organisationen til Bevarelse af Laksebestanden i Nordatlanten

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab, særlig artikel 37 sammenholdt med artikel 300, stk. 2, andet afsnit,

under henvisning til forslag fra Kommissionen, og

ud fra følgende betragtninger:

(1) Ifølge EF-traktatens artikel 33 sammenholdt med artikel 32 har den fælles fiskeripolitik bl.a. til formål sikre forsyningerne. Ifølge forordning (EF) nr. 2371/2002[1] skal Fællesskabet anvende en forsigtighedstilgang, når det træffer foranstaltninger til at beskytte og bevare de levende akvatiske ressourcer, til at sikre, at sådanne ressourcer udnyttes bæredygtigt, og til at begrænse fiskeriets indvirkning på de marine økosystemer mest muligt. I forordningen fastsættes det endvidere, at Fællesskabet skal tilstræbe gradvis indførelse af økosystembaseret fiskeriforvaltning og bidrage til at skabe et effektivt fiskeri i et økonomisk levedygtigt og konkurrencedygtigt fiskeri- og akvakulturerhverv, der sikrer dem, der er afhængige af fiskeriet, en rimelig levestandard, samtidig med at der tages hensyn til forbrugernes interesser.

(2) Ved afgørelse 82/886/EØF[2] godkendte Det Europæiske Fællesskab konventionen om bevarelse af laksebestanden i Nordatlanten, hvorved Organisationen til Bevarelse af Laksebestanden i Nordatlanten (NASCO) blev oprettet. Inden for NASCO er der tre regionale kommissioner, der kan træffe regulerende foranstaltninger for laksebestande omfattet af konventionen. Sådanne foranstaltninger kan blive bindende for Fællesskabet.

(3) I henhold til EF-traktatens artikel 300, stk. 2, andet afsnit, skal Fællesskabets holdning i organer, der er oprettet ved internationale aftaler, og som vedtager beslutninger, der har retsvirkninger, bortset fra beslutninger, der supplerer eller ændrer den institutionelle ramme for de pågældende aftaler, fastlægges af Rådet med kvalificeret flertal på forslag fra Kommissionen —

TRUFFET FØLGENDE AFGØRELSE:

Artikel 1

Den holdning, som Fællesskabet skal indtage i Organisationen til Bevarelse af Laksebestanden i Nordatlanten, når de pågældende kommissioner vedtager beslutninger med retsvirkninger, er fastlagt i bilaget til denne afgørelse.

Artikel 2

Kommissionens holdning som fastlagt i bilaget til denne afgørelse vurderes og ændres i givet fald af Rådet på forslag fra Kommissionen, senest i forbindelse med årsmødet i kommissionerne i Organisationen til Bevarelse af Laksebestanden i Nordatlanten i 2014.

Udfærdiget i Bruxelles, den […].

På Rådets vegne

Formand

BILAG

Fællesskabets holdning i Organisationen til Bevarelse af Laksebestanden i Nordatlanten

1. PRINCIPPER

Det Europæiske Fællesskab skal inden for rammerne af NASCO:

a) handle i overensstemmelse med de mål, som Fællesskabet har opstillet som led i den fælles fiskeripolitik, især ved at anvende en forsigtighedstilgang, der skal sikre, at laks udnyttes bæredygtigt, at der gradvis indføres en økosystembaseret tilgang til fiskeriforvaltning, og at fiskeriets indvirkning på de marine økosystemer begrænses mest muligt, og ved at fremme et økonomisk levedygtigt og konkurrencedygtigt fiskeri i Fællesskabet, der sikrer dem, der er afhængige af fiskeriet, en rimelig levestandard, samtidig med at der tages hensyn til forbrugernes interesser

b) sikre, at NASCO's foranstaltninger er i tråd med målene i konventionen om bevarelse af laksebestanden i Nordatlanten

c) sikre, at NASCO’s foranstaltninger er forenelige med international ret, især FN's havretskonvention, FN-aftalen om bevarelse og forvaltning af fælles fiskebestande og stærkt vandrende fiskebestande og aftalen om fremme af fiskerfartøjers overholdelse af internationale bevarelses- og forvaltningsforanstaltninger på åbent hav

d) fremme konsekvente holdninger i de regionale fiskeriforvaltningsorganisationer

e) tilstræbe synergi med den politik, som Fællesskabet fører som led i de bilaterale fiskeriforbindelser med tredjelande, og sikre sammenhæng med politikken for eksterne forbindelser

f) sikre, at Fællesskabets internationale forpligtelser overholdes.

2. Retningslinjer

Det Europæiske Fællesskab skal bestræbe sig for at støtte NASCO med henblik på dens vedtagelse af følgende:

a) strenge bevarelses- og forvaltningsforanstaltninger, der skal gøre lakseressourcerne bæredygtige på langt sigt, og hvori der tages hensyn til den bedste foreliggende videnskabelige rådgivning

b) foranstaltninger til beskyttelse af sårbare habitater og retablering af sådanne habitater, så der kan genskabes vildlaksebestande der, hvor der for øjeblikket ikke er nogen

c) udvikling og vedtagelse i samråd med lakseakvakultursektoren af foranstaltninger, der skal resultere i, at udslippet af opdrættet laks reduceres mest muligt og kommer ned tæt på nul, størst mulig begrænsning af genetiske og andre biologiske interaktioner fra laksefremmende aktiviteter, herunder udsætning og overførsel, størst mulig begrænsning af risikoen for overførsel af sygdomme og parasitter til vildlaksbestande fra akvakulturaktiviteter og beskyttelse mod transgene laksefisks potentielle virkninger for vildlaksebestande

d) godkendelse af ansøgninger fra ansvarlige fiskerilande om at blive medlem af NASCO.

[1] EFT L 358 af 31.12.2002, s. 59.

[2] EFT L 378 af 31.12.1982, s. 24.